Bentley se luukse elektriese motor in 2025 verwagArgieffoto (Foto: Toby Parsons/Pixabay) Die luukse motorhandelsmerk Bentley het Woensdag gesê sy eerste ten volle elektriese motor sal in 2025 gereed wees. Die maatskappy het ŉ reusebelegging onthul om ŉ volledige koolstofvrye maatskappy te word. Die eerste battery-aangedrewe elektriese voertuig sal by sy aanleg in Crewe in die noordweste van Engeland ontwikkel en gebou word, het Bentley in ŉ verklaring gesê. Die motorvervaardiger, wat deur Volkswagen besit word, het bygevoeg hy belê £2,5 miljard (ongeveer R51,3 miljard) in “volhoubaarheid oor die volgende 10 jaar”. “Dit is ŉ ambisieuse en geloofwaardige padkaart tot koolstofneutraliteit vir ons totale onderneming,” het Adrian Hallmark, uitvoerende hoof van Bentley, gesê. Volkswagen, wie se 12 handelsmerke ook Audi, Porsche en Skoda insluit, belê €35 miljard (meer as R600 miljard) in die skuif na elektriese voertuie en het ten doel om teen 2025 die wêreld se grootste vervaardiger van elektriese motors te wees. Bentley het sowat 4 000 personeellede in diens by sy Crewe-aanleg.